ΓΡΑΠΤΗ ΕΡΩΤΗΣΗ E-3411/97 υποβολή: Roberta Angelilli (NI) προς την Επιτροπή (28 Οκτωβρίου 1997)

Θέμα: Αύξηση της χωρητικότητας της χωματερής «discarica dell' Inviolata»που βρίσκεται στην περιοχή του Λάτσιο ανάμεσα στους δήμους της Guidonia και της Mentana

Η χωματερή «discarica dell'Inviolata», που βρίσκεται στην περιοχή του Λάτσιο ανάμεσα στους δήμους της Guidonia και της Mentana, ήταν το αντικείμενο της γραπτής ερώτησης Ε-1410/97 ((ΕΕ C 373, 9.12.1998, 120.)) η οποία κατετέθη τον Απρίλιο 1997, και με την οποία παρέχονταν στοιχεία στην Επιτροπή όσον αφορά τη δραματική κατάσταση των κατοίκων της περιοχής που είναι υποχρεωμένοι να υφίστανται καθημερινά τις αναθυμιάσεις από την αποσύνθεση των αποβλήτων της χωματερής. Πρόσφατα η εταιρία διαχείρισης της χωματερής, «Ecoitalia 87», αποφάσισε να κατασκευάσει και νέα δεξαμενή αυξάνοντας την χωρητικότητα εναπόθεσης αποβλήτων, απ' ό,τι φαίνεται,πάνω από 450.000 κυβικά μέτρα ενώ, αντιθέτως, το αίτημα της μεγάλης πλειοψηφίας των κατοίκων της περιοχής ήταν να κλείσει οριστικά η χωματερή.

Λαμβάνοντας υπόψη τα ανωτέρω και διαπιστώνοντας ότι οι αρχές της διοικητικής περιφέρειας του Λάτσιο, της επαρχίας της Ρώμης και του δήμου της Guidonia θα πρέπει να εκφέρουν τη γνώμη τους επί του έργου αυτού, ερωτάται η Επιτροπή:

1. Είναι το έργο κατασκευής της νέας δεξαμενής στην χωματερή «Inviolata» σύμφωνο με τις προβλεπόμενες από την οδηγία 91/156/ΕΟΚ ((ΕΕ L 78 της 26.3.1991, σελ. 32.)) διατάξεις σχετικά με τη διάθεση των αποβλήτων;

2. Υφίσταται υποχρέωση να εφαρμοσθεί η διαδικασία αξιολόγησης των περιβαλλοντικών επιπτώσεων σύμφωνα με την οδηγία 85/337/ΕΟΚ για το έργο αυτό με το οποίο προβλέπεται αύξηση της χωρητικότητας εναπόθεσης αποβλήτων στην χωματερή πάνω από 450.000 κυβικά μέτρα;

3. Πέραν από τις υπάρχουσες οδηγίες που προαναφέρθηκαν, υπάρχουν άλλες κοινοτικές διατάξεις για τη ρύθμιση και τον έλεγχο των έργων κατασκευής και επέκτασης των εγκαταστάσεων εναπόθεσης αποβλήτων;

Απάντηση της κας Bjerregaard εξ ονόματος της Επιτροπής (27 Νοεμβρίου 1997)

Η οδηγία 75/442/ΕΟΚ, όπως τροποποιήθηκε από την οδηγία 91/156/ΕΟΚ περί αποβλήτων, προβλέπει, στο άρθρο 4, ότι τα απόβλητα πρέπει να διατίθενται χωρίς να προκαλούν, μεταξύ άλλων, οχλήσεις λόγω θορύβου ή οσμών, και ότι οι κατάλληλες εγκαταστάσεις διαθέσεως πρέπει να είναι εφοδιασμένες με άδεια των αρχών.

Η Επιτροπή έχει ήδη απευθυνθεί στις ιταλικές αρχές στη συνέχεια της γραπτής ερώτησης Ε-1410/97 του Αξιότιμου Μέλους του Κοινοβουλίου, προκειμένου να ενημερωθεί για τις δυσοσμίες που προέρχονται από τον χώρο ταφής «l'Inviolata», περιοχή μεταξύ των κοινοτήτων Guidonia και Mentana, στο διοικητικό διαμέρισμα της Ρώμης. Ελλείψει απαντήσεως, η Επιτροπή θα απευθύνει νέα επιστολή στις ιταλικές αρχές με βάση τα νέα στοιχεία που κατέθεσε το Αξιότιμο Μέλος του Κοινοβουλίου.

Μολονότι οι χώροι ταφής επικίνδυνων αποβλήτων υπόκεινται άμεσα στην διαδικασία εκτίμησης των περιβαλλοντικών επιπτώσεων (ΕΠΕ), δεν ισχύει το ίδιο για τους χώρους ταφής των ακίνδυνων αποβλήτων οι οποίοι υπάγονται, βάσει της οδηγίας 85/337/ΕΟΚ σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ((EE L 175 της 5.5.1985 )), στην κατηγορία των εγκαταστάσεων διάθεσης των βιομηχανικών και οικιακών αποβλήτων του παραρτήματος ΙΙ, σημείο 11, περίπτωση γ). Τα έργα του παραρτήματος ΙΙ υπόκεινται στη διαδικασία εκτίμησης των περιβαλλοντικών επιπτώσεων όταν τα κράτη μέλη θεωρούν ότι τα χαρακτηριστικά τους το επιβάλλουν. Ωστόσο, τα εν λόγω έργα υπόκεινται σε προηγούμενο έλεγχο προκειμένου να καθοριστεί το κατά πόσον είναι αναγκαία η διενέργεια εκτίμησης περιβαλλοντικών επιπτώσεων, η οποία είναι υποχρεωτική όταν οι επιπτώσεις στο περιβάλλον είναι σημαντικές ως εκ της φύσεως, των διαστάσεων ή της θέσεως του έργου.

Όσοναφορά τις κανονιστικές διατάξεις τις εφαρμοστέες στις εγκαταστάσεις διαθέσεως, η ισχύουσα κοινοτική νομοθεσία διαλαμβάνει, ειδικότερα, τις υφιστάμενες εγκαταστάσεις καύσεως των αστικών αποβλήτων (οδηγία 89/429/ΕΟΚ ((ΕΕ L 203 της 15.7.1989 ))) και τις νέες εγκαταστάσεις καύσεως των οικιακών απορριμμάτων (οδηγία 89/369/ΕΟΚ ((ΕΕ L 163 της 14.6.1989 ))). Εξάλλου, μελετάται πρόταση οδηγίας με θέμα ειδικές για τους χώρους ταφής κανονιστικές ρυθμίσεις ((έγγρ.COM(97) 105 )).